กังวลเฟดขึ้นดอกเบี้ย! ทองร่วงหนัก/น้ำมัน,หุ้นสหรัฐปิดลบ
หุ้นดาวโจนส์ปิดลบ 7.31 จุด ด้านราคาน้ำมันลง 74 เซนต์ ขณะที่ทองคำร่วง 36.60 ดอลลาร์ กังวลเฟดเร่งขึ้นดอกเบี้ยสกัดเงินเฟ้อ
28 ม.ค. 2565

ดัชนีเฉลี่ยอุตสาหกรรมดาวโจนส์ปิดที่ 34,160.78 จุด ลดลง 7.31 จุด หรือ -0.02%, ดัชนี เอสแอนด์พี 500 ปิดที่ 4,326.51 จุด ลดลง 23.42 จุด หรือ -0.54% และดัชนี แนสแดค ปิดที่ 13,352.78 จุด ลดลง 189.34 จุด หรือ -1.40%ภาวะการซื้อขายในตลาดหุ้นนิวยอร์กเป็นไปอย่างผันผวน โดยในช่วงแรกดัชนีดาวโจนส์พุ่งขึ้นกว่า 500 จุด ขานรับตัวเลข GDP ไตรมาส 4 ของสหรัฐที่ขยายตัว 6.9% สูงกว่าที่นักวิเคราะห์คาดการณ์ที่ระดับ 5.5% และเมื่อพิจารณาทั้งปี 2564 ตัวเลข GDP สหรัฐขยายตัว 5.7% ซึ่งเป็นตัวเลขสูงที่สุดนับตั้งแต่ปี 2527 ขณะเดียวกันตลาดยังคงถูกกดดันจากความกังวลที่ว่าธนาคารกลางสหรัฐ (เฟด) อาจเร่งปรับขึ้นอัตราดอกเบี้ยเพื่อสกัดเงินเฟ้อสัญญาน้ำมันดิบเวสต์เทกซัส อินเตอร์มีเดียต หรือไลต์สวีตครูด งวดส่งมอบเดือนมีนาคม ลดลง 74 เซนต์ ปิดที่ 86.61 ดอลลาร์ต่อบาร์เรล ด้านเบรนต์ทะเลเหนือลอนดอน งวดส่งมอบเดือนมีนาคม ลดลง 62 เซนต์ ปิดที่ 89.34 ดอลลาร์ต่อบาร์เรล นักลงทุนวิตกกังวลเกี่ยวกับผลกระทบจากการที่ธนาคารกลางสหรัฐ (เฟด) มีแนวโน้มปรับขึ้นอัตราดอกเบี้ยในเดือนมี.ค. ขณะเดียวกันนักลงทุนยังคงจับตาสถานการณ์ตึงเครียดในยูเครน รวมทั้งการประชุมกลุ่มประเทศผู้ส่งออกน้ำมัน (โอเปก) และชาติพันธมิตร หรือโอเปกพลัสในวันที่ 2 ก.พ.นี้ราคาทองคำโคเม็กซ์งวดส่งมอบเดือนกุมภาพันธ์ ลดลง 36.60 ดอลลาร์ ปิดที่ 1,793.10 ดอลลาร์ต่อออนซ์ ตลาดถูกกดดันจากการแข็งค่าของสกุลเงินดอลลาร์ รวมทั้งความกังวลที่ว่าเฟด อาจจะเร่งปรับขึ้นอัตราดอกเบี้ยเพื่อสกัดเงินเฟ้อ นอกจากนี้ นักลงทุนยังเทขายทองคำในฐานะสินทรัพย์ปลอดภัย หลังสหรัฐเปิดเผยตัวเลขผลิตภัณฑ์มวลรวมภายในประเทศ (GDP) ที่แข็งแกร่งเกินคาดในไตรมาส 4/2564